b'\n_START_ARTICLE_\nTankkerisota\n_START_PARAGRAPH_\nTankkerisota oli osa 1980-luvun Irakin\xe2\x80\x93Iranin sotaa, miss\xc3\xa4 maat tekiv\xc3\xa4t hy\xc3\xb6kk\xc3\xa4yksi\xc3\xa4 toistensa \xc3\xb6ljykuljetuksia vastaan. Irak aloitti tankkerisodan Persianlahdella. Ulkovallat pelk\xc3\xa4siv\xc3\xa4t kuitenkin enemm\xc3\xa4n Iranin hy\xc3\xb6kk\xc3\xa4yksi\xc3\xa4, jotka kohdistuivat suurten \xc3\xb6ljynviejien Saudi-Arabian ja Kuwaitin tankkereihin. Iran halusi painostaa n\xc3\xa4m\xc3\xa4 maat tukemasta Irakia sodassa. Yhdysvallat tuli mukaan tankkerisotaan suojellakseen Kuwaitin tankkereita.\n_START_SECTION_\nTankkerisota\n_START_PARAGRAPH_\nMolemmat sodan osapuolet pyrkiv\xc3\xa4t h\xc3\xa4iritsem\xc3\xa4\xc3\xa4n vastustajansa \xc3\xb6ljynvienti\xc3\xa4 ja asetuontia. Tankkerisota alkoi suppeahkona vuonna 1981 ja saavutti huippunsa 1984, jolloin varsinkin Irak alkoi hy\xc3\xb6k\xc3\xa4t\xc3\xa4 \xc3\xb6ljy\xc3\xa4 kuljettavia tankkereita vastaan. Iran vastasi samana vuonna omilla iskuillaan muun muassa sotaa k\xc3\xa4ym\xc3\xa4tt\xc3\xb6mien Kuwaitin ja Saudi-Arabian tankkereita vastaan. Molemmat maat hy\xc3\xb6kk\xc3\xa4siv\xc3\xa4t my\xc3\xb6s toistensa muita kauppalaivoja vastaan._NEWLINE_Tankkerisota kesti vuoteen 1987. Se aiheutti muun muassa \xc3\xb6ljyn valumista mereen ja muiden kansojen merimiesten kuolemia, ja vakuutusyhti\xc3\xb6t ep\xc3\xa4siv\xc3\xa4t pitk\xc3\xa4\xc3\xa4n vakuutukset alueella liikkuvilta kauppalaivoilta. Er\xc3\xa4\xc3\xa4ss\xc3\xa4 vaiheessa merimiehille maksettiin korkeampaa palkkaa, jos n\xc3\xa4m\xc3\xa4 kulkivat Persianlahden vaarallisilla vesill\xc3\xa4. Irak hy\xc3\xb6kk\xc3\xa4si Iranin satamiin tulevia tankkereita vastaan Exocet-ohjuksin, Iran taas miinoitti Persianlahtea ja teki hy\xc3\xb6kk\xc3\xa4yksi\xc3\xa4 pikaveneill\xc3\xa4 tankkereita vastaan. Iran uhkasi moneen otteeseen sulkea Hormuzinsalmen ja varsinkin Kuwait tunsi \xc3\xb6ljynvientins\xc3\xa4 olevan vaarassa Iranin takia._NEWLINE_Tankkerisodalle oli tyypillist\xc3\xa4 sen laajeneminen sodan loppua kohti ja l\xc3\xa4nsimaiden, etenkin Yhdysvaltojen, sekaantuminen siihen Irania vastaan toimien. Yhdysvallat hy\xc3\xb6kk\xc3\xa4si sodan loppupuolella muutaman kerran Iranin \xc3\xb6ljyterminaaleihin ja muutenkin h\xc3\xa4iritsi Iranin toimia alueella. _NEWLINE_Suurin osa Irakin kauppalaivastosta ja muusta \xc3\xb6ljynvientikapasiteetista tuhoutui sodassa. Sodan alussa Syyria sulki V\xc3\xa4limerelle viev\xc3\xa4n Banias-\xc3\xb6ljyputken, joka veti 650\xc2\xa0000 barrelia/p\xc3\xa4iv\xc3\xa4. Syyria nimitt\xc3\xa4in oli sodassa Iranin puolella. Irak pystyi viem\xc3\xa4\xc3\xa4n 700\xc2\xa0000 barrelia/p\xc3\xa4iv\xc3\xa4 eli alle 30\xc2\xa0% \xc3\xb6ljyntuotannostaan. Irak pommitti 9\xc2\xa0000 kertaa Iranin omistamaa valtavaa Khargin \xc3\xb6ljyterminaalia pys\xc3\xa4ytt\xc3\xa4en sen toiminnan lopulta k\xc3\xa4yt\xc3\xa4nn\xc3\xb6ss\xc3\xa4 kokonaan.\n_START_SECTION_\nAlkuvaihe\n_START_PARAGRAPH_\nIrak julisti jo 7. lokakuuta 1980 leveyspiirin 29.03 N pohjoispuolisen alueen kielletyksi sotavy\xc3\xb6hykkeeksi. Toukokuussa 1981 Irak ilmoitti, ett\xc3\xa4 Iranin satamiin ja sielt\xc3\xa4 ulos purjehtivat kauppalaivat liikkuvat sotatoimialueella omalla vastuullaan. Vuodesta 1981 alkaen Irak hy\xc3\xb6kk\xc3\xa4si Iranin \xc3\xb6ljysatamia, \xc3\xb6ljynjalostamoja ja puolueettomia, Iranin alueelle saapuvia tai sielt\xc3\xa4 l\xc3\xa4htevi\xc3\xa4 tankkereita vastaan._NEWLINE_Iranin satamat Bandar-e Khomeini ja Bandar-e Mahshar olivat p\xc3\xa4\xc3\xa4hy\xc3\xb6kk\xc3\xa4yskohteet. Irak hy\xc3\xb6kk\xc3\xa4si hyvin harvoihin laivoihin kaukana n\xc3\xa4ist\xc3\xa4 satamista. Irakilaiset laukaisivat h\xc3\xa4vitt\xc3\xa4j\xc3\xa4lentokoneista tai helikoptereista ranskalaisvalmisteisia Exocet-ohjuksia, jotka tunnettiin tehokkaina aseina merimaaleja vastaan. Iran ja Irak olivat menett\xc3\xa4neet lukuisia sotalaivojaan vuoteen 1981 menness\xc3\xa4, joten laivastosota hiljeni pian._NEWLINE_Tankkerisotaa k\xc3\xa4ytiin sodan alussa rajoitetusti muun muassa sen takia, ettei Iran tosissaan innostunut siit\xc3\xa4 1981\xe2\x80\x931983. Ensimm\xc3\xa4inen tankkeri johon osui oli turkkilainen Atlas I 30. toukokuuta 1982. Alus ei uponnut. Kreikkalainen tankkeri Scapmount sai 18. joulukuuta 1982 niin pahan osumat, ettei sit\xc3\xa4 voitu en\xc3\xa4\xc3\xa4 korjata. T\xc3\xa4m\xc3\xa4 oli ensimm\xc3\xa4inen niin vakava vaurio tankkerisodassa._NEWLINE_Vuoden 1984 alkuun menness\xc3\xa4 Irak oli hy\xc3\xb6k\xc3\xa4nnyt vain 23 tankkerin ja Iran viiden tankkerin kimppuun.\n_START_SECTION_\nHuippuvaiheen alku\n_START_PARAGRAPH_\nIrak oli joutunut selv\xc3\xa4sti alakynteen vuoteen 1984 menness\xc3\xa4 maasotarintamalla. Vuonna 1984 Iran ja Irak olivat sopineet siit\xc3\xa4, etteiv\xc3\xa4t pommita toistensa kaupunkeja. T\xc3\xa4ll\xc3\xb6in Hussein p\xc3\xa4\xc3\xa4tti hy\xc3\xb6k\xc3\xa4t\xc3\xa4 Iranin \xc3\xb6ljyteollisuutta ja \xc3\xb6ljykuljetuksia vastaan. Saddam pyrki provoisoimaan Iranin mukaan tankkerisotaan niin, ett\xc3\xa4 Iran provosoisi siin\xc3\xa4 l\xc3\xa4nnen rajuilla toimillaan mukaan sotaan. Vuoden 1984 alkupuolella Irakin ohjus muun muassa osui Saudi-Arabian tankkeriin, joka kuljetti \xc3\xb6ljy\xc3\xa4 Iranista Ranskaan. Irakilla ei ollut omia tankkereita, vaan muun muassa Kuwaitin ja Saudi-Arabian tankkerit kuljettivat irakilaista \xc3\xb6ljy\xc3\xa4. Niinp\xc3\xa4 Iran pyrki laajentamaan sotaa Persianlahdella ja iski 13. maaliskuuta Kuwaitin lipun alla purjehtivaan tankkeriin Bahrainin l\xc3\xa4hell\xc3\xa4, sitten Iran iski saudiarabialaisen tankkerin kimppuun Saudi-Arabian aluevesill\xc3\xa4 18. maaliskuuta 1984. _NEWLINE_Huhtikuussa 1984 Teheran hy\xc3\xb6kk\xc3\xa4si intialaisen fregatin suojaaman kauppalaivan kimppuun. Huhti-toukokuun tankkeri-iskuilla ei ollut vaikutusta \xc3\xb6ljyn hintoihin. Ilmaiskut laajenivat taas asutuskeskuksiin.\n_START_SECTION_\nHormuzinsalmi\n_START_PARAGRAPH_\nIran l\xc3\xa4hetti F-4 Phantom-h\xc3\xa4vitt\xc3\xa4ji\xc3\xa4 hy\xc3\xb6kk\xc3\xa4\xc3\xa4m\xc3\xa4\xc3\xa4n F-15-h\xc3\xa4vitt\xc3\xa4ji\xc3\xa4 avustavia Saudi-Arabian AWACS-tutkakoneita vastaan vuoden 1984 keskivaiheilla. Iran menetti t\xc3\xa4ss\xc3\xa4 hy\xc3\xb6kk\xc3\xa4yksess\xc3\xa4 yhden koneen. Kumpikin osapuoli v\xc3\xa4itti ilmataisteluin tapahtuneen omassa ilmatilassaan. Samantapainen v\xc3\xa4likohtaus toistui my\xc3\xb6hemmin, jolloin Iran menetti my\xc3\xb6s yhden koneen. Saudi-Arabia ja Iran eiv\xc3\xa4t halunneet t\xc3\xa4m\xc3\xa4n takia sotaa kesken\xc3\xa4\xc3\xa4n._NEWLINE_Iran uhkasi sulkea Hormuzinsalmen, vain jos sen omat \xc3\xb6ljykuljetukset estett\xc3\xa4isiin. Niinp\xc3\xa4 Irak pyrki laajentamaan tankkerisotaa niin, ett\xc3\xa4 ulkovallat sekaantuisivat siihen Irania vastaan. Mutta Iran vastasi toisaalta, ettei aio sulkea Hormuzinsalmea, koska sill\xc3\xa4 olisi paha vaikutus maan omaan \xc3\xb6ljyst\xc3\xa4 ja tankkeriviennist\xc3\xa4 riippuvaan talouteen.Iranin laivasto ja ilmavoimat olivat pienet eik\xc3\xa4 niill\xc3\xa4 kyetty iskem\xc3\xa4\xc3\xa4n suurella voimalla monia tankkereita vastaan._NEWLINE_Iranista \xc3\xb6ljy\xc3\xa4 viev\xc3\xa4t tankkerit k\xc3\xa4viv\xc3\xa4t Khargin saaren \xc3\xb6ljyterminaalissa, jonka kautta kulki 85% Iranin viem\xc3\xa4st\xc3\xa4 \xc3\xb6ljyst\xc3\xa4. Irak alkoi h\xc3\xa4irit\xc3\xa4 t\xc3\xa4t\xc3\xa4 liikennett\xc3\xa4 hy\xc3\xb6kk\xc3\xa4\xc3\xa4m\xc3\xa4ll\xc3\xa4 ilmasta laukaistavin ohjuksin tankkereita vastaan. T\xc3\xa4h\xc3\xa4n oli syyn\xc3\xa4 irakilaisia painostava sotatilanne maarintamalla. Maaliskuussa 1984 irakilainen Super \xc3\x89tendard -h\xc3\xa4vitt\xc3\xa4j\xc3\xa4pommittajakone laukaisi Exocet-ohjuksen Khargin saaren etel\xc3\xa4puolella kreikkalaista tankkeria vastaan. Vuoden loppuun menness\xc3\xa4 Irak oli hy\xc3\xb6k\xc3\xa4nnyt 53 siviilialuksen kimppuun. Irak hy\xc3\xb6kk\xc3\xa4si vuonna 1984 jopa Kyyroksen \xc3\xb6ljykentille. Samana vuonna Iran hy\xc3\xb6kk\xc3\xa4si Irakin satamiin tulevia laivoja vastaan 18 kertaa. Irak pyrki laajentamaan tankkerisotaa Persianlahdella sill\xc3\xa4 n\xc3\xa4ki sen hy\xc3\xb6dylliseksi toisin kuin Iran. Irakilaiset oppivat ilmatankkauksen ja pystyiv\xc3\xa4t laajentamaan Mirage-h\xc3\xa4vitt\xc3\xa4jiens\xc3\xa4 toiminta-aluetta. _NEWLINE_T\xc3\xa4m\xc3\xa4n j\xc3\xa4lkeen Irak alkoi hy\xc3\xb6k\xc3\xa4t\xc3\xa4 Iranin satamiin saapuviin laivoihin. Irak hy\xc3\xb6kk\xc3\xa4si vuonna 1984 kaikkiaan 71 laivaa vastaan, kun sit\xc3\xa4 edelt\xc3\xa4nein\xc3\xa4 kolmena vuotena oli hy\xc3\xb6k\xc3\xa4tty vain 48 laivaa vastaan. Iran vastasi t\xc3\xa4h\xc3\xa4n samalla mitalla. Tankkerit kestiv\xc3\xa4t melko hyvin hy\xc3\xb6kk\xc3\xa4yksi\xc3\xa4, ja osuman saaneista 239 tankkerista vain 55 eli noin nelj\xc3\xa4soasa upposi. Iran hy\xc3\xb6kk\xc3\xa4si monesti tankkerien kimppuun ohjuksilla. Koska Iranilla oli v\xc3\xa4h\xc3\xa4n merimaaliohjuksia, se k\xc3\xa4ytti 1984\xe2\x80\x931986 muun muassa lentokoneisiin yleens\xc3\xa4 asennettavia panssarivaunuja vastaan suunniteltuja Maverick- ja AS12-ohjuksia, jotka saattoivat joskus vammauttaa tai tappaa tankkereiden miehist\xc3\xb6\xc3\xa4.\n_START_SECTION_\nIrakin hy\xc3\xb6kk\xc3\xa4ykset Khargin \xc3\xb6ljyterminaaliin\n_START_PARAGRAPH_\nIrakin lentokoneilla k\xc3\xa4ym\xc3\xa4n merisodan aktiivisuustaso vaihteli, mik\xc3\xa4 johtui voimavarojen puutteesta. Irakilaisten pitk\xc3\xa4t pommitustauot aiheuttivat sen, ett\xc3\xa4 iranilaiset ehtiv\xc3\xa4t korjata edellisten pommitusten aiheuttamat vauriot. T\xc3\xa4m\xc3\xa4n takia Irak menetti hy\xc3\xb6kk\xc3\xa4ysvoimansa erityisesti Khargin \xc3\xb6ljyterminaalin suhteen. Vuoden 1985 puoliv\xc3\xa4list\xc3\xa4 saman vuoden loppuun menness\xc3\xa4 Irak hy\xc3\xb6kk\xc3\xa4si Khargin \xc3\xb6ljyterminaalia vastaan 60 kertaa tavoitteenaan tuhota se. Hy\xc3\xb6kk\xc3\xa4ykset pys\xc3\xa4yttiv\xc3\xa4t terminaalin toiminnan joksikin aikaa syyskuussa 1985. Irakin oma \xc3\xb6ljy p\xc3\xa4\xc3\xa4si hyvin ulkomaille koska se, kulki Jordanian ja Kuwaitin kautta._NEWLINE_Irak hy\xc3\xb6kk\xc3\xa4si kolme kertaa useammin tankkerien kimppuun kuin Iran. Silti l\xc3\xa4nness\xc3\xa4 Iranin hy\xc3\xb6kk\xc3\xa4yksi\xc3\xa4 pidettiin uhkaavampina, koska l\xc3\xa4nsi tuki Irakia. Iran teki selv\xc3\xa4ksi, ettei mik\xc3\xa4\xc3\xa4n Persianlahden valtio ole turvallinen satama tankkerille. Iranin kostohy\xc3\xb6kk\xc3\xa4ykset olivat heikkoja, sill\xc3\xa4 Iranilla ei ollut hyv\xc3\xa4\xc3\xa4 laivoja vastaan soveltuvaa ohjusaseistusta. Tankkerisodan hy\xc3\xb6kk\xc3\xa4ykset kutistivat Iranin \xc3\xb6ljynviennin puoleen, v\xc3\xa4hensiv\xc3\xa4t Persianlahden laivaliikennett\xc3\xa4 25 prosenttia ja hidastivat Persianlahden \xc3\xb6ljyn viemist\xc3\xa4 muualle maailmaan. Se my\xc3\xb6s pakotti Lloyd\xe2\x80\x99sin korottamaan Persianlahdella liikkuvien laivojen vakuutusmaksuja._NEWLINE_Irakin ampuma Exocet osui 14. helmikuuta 1985 Liberian lipun alla purjehtineeseen tankkeriin Neptunia, joka upposi kolmen p\xc3\xa4iv\xc3\xa4n p\xc3\xa4\xc3\xa4st\xc3\xa4. Neptuniasta tuli ensimm\xc3\xa4inen tankkerisodassa uponnut tankkeri. Saudi-arabialaisten ampuessa alas Iranin Phantomin ilmatilassaan, molemmat osapuolet hillitsiv\xc3\xa4t tankkerisodan kansainv\xc3\xa4listymist\xc3\xa4. Vaikka Yhdistyneet Kansakunnat sai aikaan kiellon (moratorion) tankkerisodalle, t\xc3\xa4t\xc3\xa4 ei noudatettu kuin hetken. Irak hy\xc3\xb6kk\xc3\xa4si 1986 ja 1987 jopa konservatiivisten arabimaiden aluksia vastaan. T\xc3\xa4h\xc3\xa4n Iran vastasi laajentamalla hy\xc3\xb6kk\xc3\xa4yksi\xc3\xa4\xc3\xa4n Persianlahdella varsinkin Kuwaitin tankkereita vastaan.\n_START_SECTION_\nYhdysvaltain mukaantulo tankkerisotaan\n_START_PARAGRAPH_\nYhdysvallat sijoitti kolme sotalaivaa jo 13. lokakuuta 1983 aikeinaan suojata \xc3\xb6ljykuljetuksia. T\xc3\xa4ll\xc3\xb6in tankkererisota ei ollut viel\xc3\xa4 toden teolla alkanut._NEWLINE_Irakilainen Mirage-h\xc3\xa4vitt\xc3\xa4j\xc3\xa4n lent\xc3\xa4j\xc3\xa4 ampui vahingossa Exocet-ohjuksen amerikkalaista USS Stark -sotalaivaa vastaan 17. maaliskuuta 1987 surmaten 37 miehist\xc3\xb6n j\xc3\xa4sent\xc3\xa4. Bagdadin hallitus pyysi anteeksi vahinkoa, jonka aiheutti irakilainen lent\xc3\xa4j\xc3\xa4 ilmeisesti tyhmyyksiss\xc3\xa4\xc3\xa4n. Yhdysvallat syytti Irania tankkerisodan laajentamisesta, vaikka sotalaiva Starkia oli ampunut Iranin vihollinen Irak. Yhdysvallat syytti Irania t\xc3\xa4st\xc3\xa4, koska se oli Yhdysvalloille pahempi vihollinen. Tapaus \xe2\x80\x9dStark\xe2\x80\x9d johti Yhdysvaltain puuttumiseen sotaan, ja L\xc3\xa4nsi-Eurooppakin tuli mukaan. Lis\xc3\xa4\xc3\xa4 Yhdysvaltain sotalaivoja l\xc3\xa4hetettiin Persianlahdelle._NEWLINE_Neuvostoliiton \xe2\x80\x9dMarsalkka Tsuikov\xe2\x80\x9d ajoi miinaan ja fregatti \xe2\x80\x9dIvan Karotjev\xe2\x80\x9d joutui iranilaisten tulen kohteeksi. Kuwaitissa oli shiialaisten tekemi\xc3\xa4 sabotaaseja ja mielenosoituksia. Kuwait pyysi Moskovalta apua Iranin puolueettomiin laivoihin kohdistuvaa kampanjaa vastaan. Kuwaitin pyyt\xc3\xa4ess\xc3\xa4 13. tammikuuta 1987 tankkereilleen siirtoa Yhdysvaltain lipun alle. Yhdysvallat suostui siihen. Yhdysvallat j\xc3\xa4rjesti my\xc3\xb6s n\xc3\xa4ille tankkereille puolustuksen. Iran vastasi luomalla oman sotilaallisen kampanjansa Persianlahdella. Kampanjan nimi oli \xe2\x80\x9dMarttyyriuden etsij\xc3\xa4t Persianlahdella\xe2\x80\x9d. Kampanjassa Iran aikoi hy\xc3\xb6k\xc3\xa4t\xc3\xa4 Yhdysvaltoja ja sen tukijoita vastaan Silkworm-ohjuksin, ilmavoimilla, miinoilla ja r\xc3\xa4j\xc3\xa4hteill\xc3\xa4 varustetuilla pikaveneill\xc3\xa4, joita ohjasivat fanaatikot._NEWLINE_Yhdysvalloille liputettu ja raskaasti suojattu tankkeri Bridgeton ajoi miinaan 24. hein\xc3\xa4kuuta 1987. Iranilaiset eiv\xc3\xa4t my\xc3\xb6nt\xc3\xa4neet miinan olleen iranilainen, mutta olivat kuitenkin tyytyv\xc3\xa4isi\xc3\xa4 sen aiheuttamaan tuhoon. T\xc3\xa4m\xc3\xa4 kiristi l\xc3\xa4nnen ja Iranin v\xc3\xa4lej\xc3\xa4 entisest\xc3\xa4\xc3\xa4n ja Persianlahdella partioi 70 l\xc3\xa4ntist\xc3\xa4 sotalaivaa syyskuussa 1987. Vaikka laivasto suojasi periaatteessa my\xc3\xb6s Irakin hy\xc3\xb6kk\xc3\xa4ysi\xc3\xa4 vastaan, k\xc3\xa4yt\xc3\xa4nn\xc3\xb6ss\xc3\xa4 se oli paikalla iranilaisten takia._NEWLINE_Sill\xc3\xa4 v\xc3\xa4lin, kun Iran pyrki ajamaan l\xc3\xa4nsimaat Persianlahdelta uhkaavilla puheilla ja miinoilla, Irak pyrki v\xc3\xa4ltt\xc3\xa4m\xc3\xa4\xc3\xa4n hy\xc3\xb6kk\xc3\xa4\xc3\xa4mist\xc3\xa4 Iranin satamissa k\xc3\xa4yvien laivojen kimppuun. Kuuden viikon tauon j\xc3\xa4lkeen Irak hy\xc3\xb6kk\xc3\xa4si taas tankkerin kimppuun 29. elokuuta 1987. Samoihin aikoihin Irak alkoi iske\xc3\xa4 voimakkasti Iranin \xc3\xb6ljyteollisuutta vastaan. Molemmat osapuolet kiihdyttiv\xc3\xa4t iskuja laivoja vastaan 1. syyskuuta 1987, jolloin taistelut olivat tankkerisodan siihen saakka kiivaimmat. Khargin saarelle tehtiin voimakkaita iskuja. Irak ulotti hy\xc3\xb6kk\xc3\xa4yksens\xc3\xa4 my\xc3\xb6s Larakin saarelle etel\xc3\xa4iselle Persianlahdele iskien laiturissa olevien laivojen kimppuun 5. lokakuuta 1987._NEWLINE_Hein\xc3\xa4kuussa 1987 Saudi-Arabiassa oli teloitettu iranilaisia \xe2\x80\x9dpyhiinvaeltajia\xe2\x80\x9d, jotka olivat yritt\xc3\xa4neet nostattaa Irania puoltavaa mielenosoitusta. Iran aikoi kostaa t\xc3\xa4m\xc3\xa4n asettamalla valmiuteen 30\xe2\x80\x9350 pikavenett\xc3\xa4, joiden tarkoituksena oli hy\xc3\xb6k\xc3\xa4t\xc3\xa4 Khafjin \xc3\xb6ljyterminaaliin. T\xc3\xa4st\xc3\xa4 terminaalista saudit ja Kuwait myiv\xc3\xa4t \xc3\xb6ljy\xc3\xa4 Irakin nimiin. Saudit vastasivat sijoittamalla alueelle sotalaivoja ja h\xc3\xa4vitt\xc3\xa4j\xc3\xa4lentokoneita. Iran vet\xc3\xa4ytyi, mutta kolme p\xc3\xa4iv\xc3\xa4\xc3\xa4 my\xc3\xb6hemmin saudit upottivat kolme Iranin pikavenett\xc3\xa4._NEWLINE_Yhdysvaltain armeija l\xc3\xb6ysi \xe2\x80\x9dIran Ajr\xe2\x80\x9d -nimisen aluksen sen ollessa laskemassa miinoja Persianlahteen 128 kilometri\xc3\xa4 Bahrainista koilliseen 21. syyskuuta 1987. Helikopteri-isku lamautti laivan ja amerikkalaiset sotilaat laskeutuivat aluksen kannelle. Vaikka iranilaiset v\xc3\xa4ittiv\xc3\xa4t laivan kuljettaneen vain ruokaa eik\xc3\xa4 miinoja, yhdysvaltalaiset upottivat sen._NEWLINE_Iran jopa iski Kuwaitin vesill\xc3\xa4 Yhdysvaltain lipun alla purjehtivaan Sea Isle City -tankkeriin Silkworm-ohjuksella. Yhdysvallat vastasi operaatio Nimblell\xc3\xa4 hy\xc3\xb6k\xc3\xa4ten kolmeen \xc3\xb6ljynjalostamoon. Monet iranilaiset tiesiv\xc3\xa4t, ett\xc3\xa4 iskut Yhdysvaltoja vastaan olivat j\xc3\xa4rjett\xc3\xb6mi\xc3\xa4, mutta niist\xc3\xa4 saatava lyhytaikainen voimantunne voitti j\xc3\xa4rjen._NEWLINE_Irakin lentokoneet iskiv\xc3\xa4t kolmeen Iranin \xc3\xb6ljy\xc3\xa4 kuljettavaan tankkeriin 15. tammikuuta 1988, aikana jolloin Irakin \xc3\xb6ljy\xc3\xa4 kuljettavat tankkerit olivat Yhdysvaltain laivaston suojissa.\n_START_SECTION_\nYhdysvaltain Iranin vastaiset toimet Persianlahdella\n_START_PARAGRAPH_\nYhdysvallat l\xc3\xa4hetti omia sotalaivojaan suojaksi Kuwaitin tankkereille, jotka oli siirretty Yhdysvaltain lipun alle. T\xc3\xa4m\xc3\xa4 johti lopulta suoriin selkkauksiin Yhdysvaltain ja Iranin v\xc3\xa4lill\xc3\xa4. Iran vastasi miinoittamalla Persianlahtea ja hy\xc3\xb6kk\xc3\xa4\xc3\xa4m\xc3\xa4ll\xc3\xa4 pikaveneill\xc3\xa4 tankkereita vastaan. Muutaman kerran Iran laukaisi kiinalaisvalmisteisia meritaisteluun tarkoitettuja Silkworm-ohjuksia tankkereita vastaan Faon niemimaalta. Kun Iran hy\xc3\xb6kk\xc3\xa4si Yhdysvaltain lipun alla purjehtivaa tankkeria vastaan, amerikkalaiset kostivat hy\xc3\xb6kk\xc3\xa4\xc3\xa4m\xc3\xa4ll\xc3\xa4 Iranin \xc3\xb6ljysatamia vastaan muun muassa Yhdysvaltain laivaston erikoisjoukoin._NEWLINE_Kun Yhdysvaltain fregatti USS Samuel B. Roberts ajoi iranilaiseen miinaan 14. huhtikuuta 1988 vaurioituen, Yhdysvallat kosti t\xc3\xa4m\xc3\xa4n aloittamalla operaation \xe2\x80\x9dPraying Mantis\xe2\x80\x9d. Operaatiossa hy\xc3\xb6k\xc3\xa4ttiin kahteen Iranin \xc3\xb6ljynjalostamoon Sassaniin ja Sirriin. Sassaniin hy\xc3\xb6kk\xc3\xa4siv\xc3\xa4t merijalkav\xc3\xa4en kommandot ja Sirri tuhottiin laivaston tykkitulella. Iranin partiovene upotettiin ja Yhdysvallat ajoi Iranin F-4 Phantom-h\xc3\xa4vitt\xc3\xa4j\xc3\xa4pommittajat alustensa kimpusta ilmatorjuntaohjuksin. T\xc3\xa4st\xc3\xa4 seurasi se, ett\xc3\xa4 ehk\xc3\xa4 kolme Iranin tykkivenett\xc3\xa4 ja kaksi fregattia tuhottiin. Amerikkalaisten alus USS Jack Williams torjui viisi Iranin Silkworm-ohjusta._NEWLINE_Yhdysvallat menetti n\xc3\xa4iss\xc3\xa4 taisteluissa onnettomuuden takia vain yhden Sea Cobra -helikopterin. Irakin asema merell\xc3\xa4 vahvistui sit\xc3\xa4 tukevan Yhdysvaltain laivaston ansiosta ja Irakin ilmavoimien toiminta-alue laajeni Larakin saarille asti 14. maaliskuuta 1988. Iran hy\xc3\xb6kk\xc3\xa4si 3. hein\xc3\xa4kuuta merell\xc3\xa4 veneill\xc3\xa4 yhdysvaltalaiseen risteilij\xc3\xa4\xc3\xa4n USS Vincennesiin, samaan aikaan risteilij\xc3\xa4\xc3\xa4 l\xc3\xa4hestyi Iranilainen matkustajalentokone mik\xc3\xa4 sai risteilij\xc3\xa4n luulemaan lentokonetta hy\xc3\xb6kk\xc3\xa4ykseen osallistuvaksi F-4 h\xc3\xa4vitt\xc3\xa4j\xc3\xa4ksi. Risteilij\xc3\xa4 ampui matkustajalentokoneen tappaen kaikki koneessa olleet 290 ihmist\xc3\xa4. T\xc3\xa4m\xc3\xa4n j\xc3\xa4lkeen Yhdistyneet kansakunnat kirjoitti p\xc3\xa4\xc3\xa4t\xc3\xb6slauselman tankkerisotaa vastaan.\n_START_SECTION_\nTankkerisodan tase\n_START_PARAGRAPH_\nTankkerit kestiv\xc3\xa4t iskuja melko hyvin, vain noin nelj\xc3\xa4sosa osuman saaneista upposi tai meni korjauskelvottomiksi. Tankkerisota pienensi \xc3\xb6ljykuljetukset 75\xc2\xa0prosenttiin entisest\xc3\xa4 ja nosti \xc3\xb6ljyn hintoja nopeasti. Loppujen lopuksi \xc3\xb6ljyn hinta laski kuitenkin tasaisesti 1980-luvulla ja Persianlahdella liikkuneista tankkereista vaurioitui vain alle kaksi prosenttia. Iran ei my\xc3\xb6sk\xc3\xa4\xc3\xa4n sulkenut Hormuzinsalmea, koska se oli itse riippuvainen \xc3\xb6ljykuljetuksista salmen kautta. Irak pystyi pommituksillaan vaurioittamaan pahoin Iranin \xc3\xb6ljynjalostusteollisuutta ja \xc3\xb6ljynvienti\xc3\xa4, muun muassa hy\xc3\xb6kk\xc3\xa4\xc3\xa4m\xc3\xa4ll\xc3\xa4 Khargin ja Sirrin \xc3\xb6ljysatamia sek\xc3\xa4 sis\xc3\xa4maan \xc3\xb6ljynjalostamoita vastaan.'